Nafarroako Parlamentuko Mahaiak, 2020ko urriaren 13an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea José Javier Esparza Abaurrea jaunak aurkezturiko mozioa, zeinaren bidez Nafarroako Gobernua premiatzen baita lehenbailehen has ditzan Nafarroako Ubidearen 2. fasea eraikitzeko izapideak.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko urriaren 13an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen José Javier Esparza Abaurrea jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:

Erriberara kalitatezko ura eramateko azpiegitura beharrezkoa da Nafarroako Ubidea. Proiektu estrategikoa da Nafarroako Foru Komunitatearen lurralde-orekari, aukera berdintasunari eta garapen jasangarriari begira.

Legegintzaldi hau hasi zenetik jada urtebete igaro da; hortaz, zeharo justifikatuta dago Nafarroako Gobernuak behin betikoz ebatz dezan zer alternatiba uste duen dela egokiena proiektu hau garatzeko.

Ura ondasun preziatua da egunero; gauzak horrela, ubideak milaka nafarri kalitatezko ura bermatuko dio edateko, eta, horretaz gain, enpresak jartzeko eta milaka hektarearen ureztapena sendotzeko balioko du.

Horregatik, Nafarroako Erriberak ezin du gehiago itxaroten jarraitu, bizi-kalitatea, enplegua eta etorkizuna bermatuko diona jasotzeko. Ubideak lurralde-oreka, aberastasuna eta enplegua sortzen ditu, eta garapen eta antolamendu elementu bat da.

Horregatik guztiagatik, honako erabaki proposamen hau aurkezten dugu:

Nafarroako Parlamentuak Nafarroako Gobernua premiatzen du lehenbailehen has ditzan Nafarroako Ubidearen 2. fasea eraikitzeko izapideak, halako moduan non berehala definituko baita alternatiba bat Erriberara 21 hm3 iristea bermatuko duena eta obra fase bakar batean eginen baita –hau da, dekalajerik gabe–, lur azpiko bi hodirekin, eta aukera emanen baitu Nafarroako Erriberak ezarrita dauzkan 21.522 hektareak ureztatzeko.

Iruñean, 2020ko urriaren 8an

Foru parlamentaria: José Javier Esparza Abaurrea